Dăianu avertizează Guvernul: Sper să nu ajungem să plătim taxa prin inflație, lovește în nevoiași. Este un război distribuțional
Vom da mai mulți bani la stat de la anul toți sau doar unii dintre noi, spune președintele Consiliului Fiscal, Daniel Dăianu, marți, la evenimentul Profit.ro – „Investiții vs Deficit: Provocări și riscuri în economie sub impactul datoriei și deficitelor publice în creștere”. Să dăm toți ar însemna să fie crescută taxa pe valoarea adăugată, care va duce automat la prețuri mai mari. Scumpirile vor lovi, însă, mai mult în cei cu venituri mici. Ministrul Finanțelor, Marcel Boloș, spune că o astfel de măsură nu este luată în calcul. Atunci asta nu poate însemna decât că taxele vor urca doar pentru o parte din populație, probabil pentru cei cu venituri ceva mai mari. Iar aici ne întoarcem la impozitarea progresivă, căreia social-democrații premierului Marcel Ciolacu îi dau târcoale de câțiva ani.